Magdalena Kathrina Petronella Smith Meyer (9 Oktober 1931 Leeudoringstad - 21 Oktober 2004) (bekend aan haar vriende as Lenie) was 'n akaroloog ('n mens wat bosluise en myte bestudeer) wat beskou was as 'n wêrelddeskundige oor myte van landboukundige belang en bekend was as "die moeder van die rooi spinnekopmyte van die wêreld". Sy het meer as 700 nuwe spesies en 25 nuwe genera beskryf, meestal van myte van landboukundige belang. Meyer was betrokke by die bevordering van biologiese bestryding van myte met behulp van roofmyte, spinnekope en insekte. Lenie Meyer is op 9 Oktober 1931 op 'n plaas naby Leeudoringstad gebore. Sy het gematrikuleer aan Helpmekaar-kollege in Johannesburg in 1948. Meyer het in 1949 aan die Potchefstroomse Universiteit ingeskryf waar sy in 1951 haar BSc. (cum laude) in Plantkunde en Dierkunde voltooi het; gevolg deur 'n MSc (cum laude) in Dierkunde in 1953 en 'n Hoër Diploma in Biblioteekkunde (cum laude) in 1958. Haar proefskrif vir haar DSc. in Dierkunde in 1959 is oor prostigmatiese myte (Acari Trombidiformes) wat met plante in Suid-Afrika geassosieer word.